Aussies laat Sharks rooi in die gesigSibusiso Nkosi in aksie. (Foto: Facebook) Twee weke gelede was die Sharks op die kruin van die golf. Hulle het pas die Lions op hul tuisveld verrinneweer en dinge het goed in die Haaitenk gelyk. Druk nou die versnelknoppie na Goeie Vrydag (vanmiddag) en dinge lyk minder rooskleurig in Durban. Die Reds het pas vir die Sharks se tweede agtereenvolgende tuisnederlaag gesorg, toe hulle met 21-14 gewen het. Die vorige naweek het die Jaguares ’n wegholoorwinning van 51-17 behaal. Vanmiddag het Bryce Hegarty ’n verspot maklike drie gedruk om die Reds se telbord aan die rol te kry: ’n Duikslag is bloot gemis, as ons eerlik moet wees. Nou, ŉ mens kan nie sê dat die tuisspan net gehênsop het nie, maar dat hulle minder goed gespeel het, is ’n feit. Teen die 55ste minuut het hulle reeds 14 hanteerfoute gemaak om vir die Reds hopeloos te veel geleenthede te bied. Daniel du Preez het laat in die wedstryd ’n troosdrie gedruk, maar die span sal beslis hul sokkies moet optrek indien hulle kompeterend teen die Waratahs, Crusaders en Chiefs wil wees. Hulle het saam met die Lions 22 punte op die Suid-Afrikaanse punteleer. Sharks: Drieë: Kerron van Vuuren, Daniel du Preez. Doelskoppe: Robert du Preez, Curwin Bosch. Reds: Drieë: Bryce Hearty, Chris Feauai-Sautia, Tate McDermott. Doelskoppe: Hegarty (2), Hamish Stewart.